CELEX ID: 32010D0216
Publication Date: 2010-04-14

Document:
KOMISIJOS SPRENDIMAS
2010 m. balandžio 14 d.
kuriuo iš dalies keičiama Europos Parlamento ir Tarybos direktyva 2009/42/EB dėl krovinių ir keleivių vežimo jūra statistinių ataskaitų
(Tekstas svarbus EEE)
(2010/216/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. gegužės 6 d. Europos Parlamento ir Tarybos direktyvą 2009/42/EB dėl krovinių ir keleivių vežimo jūra statistinių ataskaitų (1), ypač į jos 3 straipsnį,
kadangi:
(1)
Rengiant Europos statistiką turėtų būti užtikrinama pusiausvyra tarp naudotojų poreikių ir naštos respondentams.
(2)
Siekiant pasiūlyti galimų techninių sprendimų su statistikos rengimu susijusiems veiksmams paprastinti, užtikrinant, kad būtų tenkinami esami ir numatomi naudotojų poreikiai, Europos mastu atlikta techninė duomenų, surinktų pagal krovinių ir keleivių vežimo jūra statistines ataskaitas reglamentuojančius Europos teisės aktus, ir duomenų platinimo politikos analizė.
(3)
Atlikus šią analizę nustatyta, kad turimi ketvirtiniai keleivių transporto pagrindiniuose Europos uostuose statistiniai duomenys ir ketvirtiniai laivų eismo pagrindiniuose Europos uostuose statistiniai duomenys turėtų būti teikiami Komisijai (Eurostatui) ir kasmet išplatinami, o turimų ketvirtinių keleivių transporto pagrindiniuose Europos uostuose statistinių duomenų kintamuosius rodiklius, susijusius su suskirstymu pagal laivų registravimo valstybę, valstybės narės turėtų rinkti savanoriškai.
(4)
Jūrų pakrantės zonų nomenklatūra ir laivų registravimo valstybių nomenklatūra turi būti patikslinta atsižvelgiant į techninę pažangą.
(5)
Todėl Direktyvą 2009/42/EB reikėtų atitinkamai iš dalies pakeisti.
(6)
Šiame sprendime nustatytos priemonės atitinka 2009 m. kovo 11 d. Europos Parlamento ir Tarybos reglamentu (EB) Nr. 223/2009 dėl Europos statistikos (2) įsteigto Europos statistikos sistemos komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 2009/42/EB IV, V ir VIII priedai pakeičiami šio sprendimo priedu.
2 straipsnis
Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
Šis sprendimas taikomas nuo 2009 ataskaitinių metų, kurių duomenys rengiami.
Priimta Briuselyje 2010 m. balandžio 14 d.

EuroVoc Classification:
Level 1: 100154
100146
Level 2: 100238
100240
100190
Level 3: 2181
4522
4256
All Descriptors: 4256
4509
4511
4522